Title: ประกาศกระทรวงพลังงาน เรื่อง การกำหนดประเภทและขนาดของระบบการขนส่งก๊าซธรรมชาติทางท่อ และหลักเกณฑ์ วิธีการ ระเบียบปฏิบัติ และแนวทางในการจัดทำรายงานด้านสิ่งแวดล้อม พ.ศ. 2556

ประกาศกระทรวงพลังงาน

ประกาศกระทรวงพลังงาน
เรื่อง
การกำหนดประเภทและขนาดของระบบการขนส่งก๊าซธรรมชาติทางท่อ และ
หลักเกณฑ์
วิธีการ ระเบียบปฏิบัติ และแนวทางในการจัดทำรายงานด้านสิ่งแวดล้อม
พ.ศ. ๒๕๕๖

อาศัยอำนาจตามความในข้อ ๓
แห่งกฎกระทรวงระบบการขนส่งก๊าซธรรมชาติทางท่อ พ.ศ. ๒๕๕๖ ออกตามความในพระราชบัญญัติควบคุมน้ำมันเชื้อเพลิง
พ.ศ. ๒๕๔๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพลังงานออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกระทรวงพลังงาน
เรื่อง การกำหนดประเภทและขนาดของระบบการขนส่งก๊าซธรรมชาติทางท่อ และหลักเกณฑ์
วิธีการ ระเบียบปฏิบัติ และแนวทางในการจัดทำรายงานด้านสิ่งแวดล้อม พ.ศ. ๒๕๕๖

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในประกาศนี้
โครงการ หมายความว่า โครงการระบบการขนส่งก๊าซธรรมชาติทางท่อ
ความดันใช้งานสูงสุด (Maximum Operating Pressure) หมายความว่า ความดันสูงสุดของก๊าซภายในท่อที่มีโอกาสถูกใช้งาน
พื้นที่ที่ไวต่อผลกระทบสิ่งแวดล้อม (Sensitive Area) หมายความว่า
พื้นที่หรือองค์ประกอบในพื้นที่ที่มีความอ่อนไหวหรือมีความเปราะบาง
ที่มีโอกาสเกิดความเปลี่ยนแปลงใด ๆ
ในเชิงลบหากได้รับผลกระทบไม่ว่าจะทางตรงหรือทางอ้อม จากสภาพแวดล้อมที่เปลี่ยนแปลงไป

ข้อ ๔  ให้การดำเนินโครงการที่มีลักษณะและพื้นที่
ดังต่อไปนี้ ต้องจัดทำรายงานด้านสิ่งแวดล้อมเสนอต่อกรมธุรกิจพลังงาน
(๑) โครงการที่มีความดันใช้งานสูงสุดน้อยกว่าหรือเท่ากับยี่สิบบาร์
และมีขนาดเส้นผ่านศูนย์กลางของท่อน้อยกว่าหรือเท่ากับสิบหกนิ้ว ในทุกพื้นที่
ยกเว้นพื้นที่ที่มีมติคณะรัฐมนตรีหรือกฎหมายกำหนดไว้เป็นอย่างอื่น
(๒) โครงการที่มีความดันใช้งานสูงสุดมากกว่ายี่สิบบาร์ขึ้นไป หรือมีขนาดเส้นผ่านศูนย์กลางของท่อมากกว่าสิบหกนิ้วขึ้นไป
ในเขตนิคมอุตสาหกรรมตามกฎหมายว่าด้วยการนิคมอุตสาหกรรม

ข้อ ๕  รายงานด้านสิ่งแวดล้อมที่ได้รับความเห็นชอบแล้ว
หากมีการแก้ไขเปลี่ยนแปลงรายละเอียดโครงการ
ให้เจ้าของโครงการจัดทำและเสนอรายงานด้านสิ่งแวดล้อมใหม่และเสนอต่อกรมธุรกิจพลังงานทุกครั้ง

ข้อ ๖  แนวทางในการจัดทำรายงานด้านสิ่งแวดล้อม
ให้เป็นไปตามแนวทางทั่วไป ดังต่อไปนี้
(๑) หน้าปกของรายงานต้องประกอบด้วย ชื่อของรายงาน
ชื่อโครงการและที่ตั้งโครงการ ชื่อเจ้าของโครงการ และชื่อผู้จัดทำรายงาน
(๒) องค์ประกอบของรายงานด้านสิ่งแวดล้อม
อย่างน้อยจะต้องประกอบด้วยรายละเอียดต่าง ๆ ดังนี้
(ก) วัตถุประสงค์ของการดำเนินโครงการ
(ข) รายชื่อหน่วยงานอื่นที่เจ้าของโครงการจะต้องขออนุญาตเพื่อดำเนินงานตามโครงการ
พร้อมระบุสถานภาพของการขออนุญาตว่าอยู่ในขั้นตอนใด
(ค) ข้อมูลโครงการ อย่างน้อยประกอบด้วย
๑) ผลการศึกษาแนวทางเลือกในการวางท่อส่งก๊าซธรรมชาติ
๒) ข้อมูลการออกแบบท่อส่งก๊าซธรรมชาติ ได้แก่ ระดับความหนาแน่นของชุมชน
ขนาดเส้นผ่านศูนย์กลาง ความหนาของท่อส่งก๊าซธรรมชาติ ค่าความดันออกแบบ
ความดันใช้งานสูงสุด ความยาวของท่อส่งก๊าซธรรมชาติ
แบบแสดงแนวท่อส่งก๊าซธรรมชาติและวิธีการก่อสร้าง เป็นต้น
๓) ระบุแผนการก่อสร้างและดำเนินการโครงการ
โดยจะต้องระบุกิจกรรมที่สำคัญและระยะเวลาดำเนินการ
๔)
แสดงโครงข่ายระบบการขนส่งก๊าซธรรมชาติทางท่อที่มีอยู่ระหว่างดำเนินการและที่มีอยู่เดิมในบริเวณใกล้เคียง
๕) แสดงตำแหน่งที่ตั้งโครงการและแนวท่อส่งก๊าซธรรมชาติ
ลงในแผนที่ที่มีมาตราส่วนที่แสดงรายละเอียดที่ชัดเจนเพียงพอต่อการพิจารณา
รวมทั้งจะต้องระบุพื้นที่ที่ไวต่อผลกระทบสิ่งแวดล้อม (Sensitive Area) ข้างละหนึ่งร้อยเมตรจากกึ่งกลางแนวท่อส่งก๊าซธรรมชาติ
เช่น ศาสนสถาน สถานศึกษา สถานที่ราชการ สถานพยาบาล สุสาน/กูโบร์
แหล่งประวัติศาสตร์ แหล่งโบราณสถาน เป็นต้น
๖) การประกันภัยบุคคลที่สามทั้งในระยะก่อสร้างและดำเนินการโครงการ
รวมทั้งการชดเชยกรณีเกิดอุบัติเหตุ
(ง) การมีส่วนร่วมของประชาชน
เจ้าของโครงการต้องจัดให้มีการดำเนินการด้านการมีส่วนร่วมของประชาชน เพื่อเปิดโอกาสให้ประชาชนผู้มีส่วนได้ส่วนเสีย
และผู้เกี่ยวข้องกับโครงการเข้ามามีส่วนร่วมแสดงความคิดเห็นต่อการดำเนินโครงการ
และเพื่อให้เกิดความรู้ความเข้าใจและลดความวิตกกังวล
รวมทั้งจะต้องรวบรวมประเด็นข้อคิดเห็นและความห่วงใยที่ได้จากกระบวนการรับฟังความคิดเห็นมาพิจารณาในการกำหนดมาตรการป้องกันและแก้ไขผลกระทบสิ่งแวดล้อม
มาตรการติดตามตรวจสอบที่เหมาะสมเพิ่มเติม และนำเสนอข้อมูลผลการรับฟังความคิดเห็นของประชาชนที่ได้ดำเนินการทั้งหมดมาไว้ในภาคผนวกของรายงาน
(จ) มาตรการป้องกัน แก้ไข ลด ติดตาม และตรวจสอบผลกระทบสิ่งแวดล้อม
เจ้าของโครงการต้องนำมาตรการป้องกัน แก้ไข ลด ติดตาม
และตรวจสอบผลกระทบสิ่งแวดล้อม มากำหนดเป็นมาตรการป้องกัน แก้ไข ลด ติดตาม
และตรวจสอบผลกระทบสิ่งแวดล้อมให้เหมาะสม
และสอดคล้องกับสภาพพื้นที่ที่ดำเนินโครงการทั้งในระยะเตรียมการก่อสร้าง ระยะก่อสร้าง
และระยะดำเนินการ
หลักเกณฑ์ วิธีการ และแนวทางการกำหนดมาตรการป้องกัน แก้ไข ลด ติดตาม และตรวจสอบผลกระทบสิ่งแวดล้อม
ระบบการขนส่งก๊าซธรรมชาติทางท่อ ให้เป็นไปตามประมวลหลักการปฏิบัติงาน (Code of Practice ; COP) เพื่อลด ติดตาม
และตรวจสอบผลกระทบสิ่งแวดล้อมสำหรับระบบการขนส่งก๊าซธรรมชาติทางท่อ
ตามท้ายประกาศนี้
(ฉ) การทดแทนความเสียหายต่ออสังหาริมทรัพย์หรือทรัพย์สิน (ถ้ามี)
แสดงข้อมูลทรัพย์สินที่อาจจะได้รับผลกระทบจากกิจกรรมการก่อสร้าง
เพื่อประเมินสภาพเงื่อนไขต่าง ๆ และงบประมาณเกี่ยวกับเงิน
ค่าทดแทนความเสียหายต่ออสังหาริมทรัพย์หรือทรัพย์สิน
ซึ่งค่าทดแทนความเสียหายต่ออสังหาริมทรัพย์หรือทรัพย์สินนี้จะเป็นการสำรวจและประเมินราคาเบื้องต้น
ตามกำหนดกฎเกณฑ์ที่คาดว่าจะต้องทำการจ่ายเงินเป็นค่าทดแทน
เมื่อทำการก่อสร้างเจ้าของโครงการจะต้องทำการสำรวจอย่างละเอียดอีกครั้ง
เพื่อให้ได้รายละเอียดที่ถูกต้อง ชัดเจน และเป็นธรรมต่อผู้ได้รับผลกระทบโดยตรง
โดยให้มีรายละเอียดการประเมินการทดแทนความเสียหายต่ออสังหาริมทรัพย์หรือทรัพย์สิน
ดังนี้
๑) รวบรวมข้อมูลทุติยภูมิ เช่น แผนที่ภูมิประเทศ
แผนที่ภาพถ่ายทางอากาศ ราคาประเมิน ที่ดิน ราคาวัสดุก่อสร้าง
ข้อมูลการประเมินราคาพืชผลต้นไม้
๒) การสำรวจจำนวน ชนิด และทรัพย์สินที่คาดว่าจะได้รับความเสียหาย
๓) การประเมินค่าชดเชยทรัพย์สินและพืชผลต้นไม้

ข้อ ๗  หากผลการศึกษาตามรายงานด้านสิ่งแวดล้อม
พบว่าจำเป็นต้องมีมาตรการป้องกัน แก้ไข ลด ติดตาม
และตรวจสอบผลกระทบสิ่งแวดล้อมเพิ่มเติมมากกว่าในประมวลหลักการปฏิบัติงานท้ายประกาศนี้
เจ้าของโครงการจะต้องกำหนดมาตรการดังกล่าวนั้นไว้ในรายงานด้านสิ่งแวดล้อมด้วย

ข้อ ๘  ผู้มีสิทธิจัดทำรายงานด้านสิ่งแวดล้อม
จะต้องได้รับใบรับรองจากอธิบดีกรมธุรกิจพลังงานหรือผู้ซึ่งอธิบดีกรมธุรกิจพลังงานมอบหมาย
ซึ่งคุณสมบัติและการสั่งพักใช้และการเพิกถอนใบรับรองของผู้มีสิทธิจัดทำรายงานด้านสิ่งแวดล้อม
ให้เป็นไปตามที่กรมธุรกิจพลังงานประกาศกำหนด

ข้อ ๙  ให้จัดส่งรายงานด้านสิ่งแวดล้อม
เพื่อขอความเห็นชอบต่อกรมธุรกิจพลังงาน จำนวนไม่น้อยกว่าสิบห้าชุด
และเมื่อได้รับหนังสือแจ้งให้ความเห็นชอบแล้ว
เจ้าของโครงการต้องจัดส่งรายงานฉบับสมบูรณ์ พร้อมแผ่นบันทึกข้อมูลจำนวนห้าชุด
ภายในหนึ่งเดือนนับจากวันที่ได้รับหนังสือแจ้งให้ความเห็นชอบ

ข้อ ๑๐  โครงการตามข้อ ๔
ที่ต้องจัดทำรายงานการวิเคราะห์ผลกระทบสิ่งแวดล้อมตามประกาศกระทรวงทรัพยากรธรรมชาติและสิ่งแวดล้อม
เรื่อง
กำหนดประเภทและขนาดของโครงการหรือกิจการซึ่งต้องจัดทำรายงานการวิเคราะห์ผลกระทบสิ่งแวดล้อม
และหลักเกณฑ์ วิธีการ
ระเบียบปฏิบัติและแนวทางการจัดทำรายงานการวิเคราะห์ผลกระทบสิ่งแวดล้อม
และได้รับความเห็นชอบตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติแล้ว
ให้ได้รับยกเว้นไม่ต้องจัดทำรายงานด้านสิ่งแวดล้อมตามประกาศกระทรวงฉบับนี้

ประกาศ
ณ วันที่ ๗ ตุลาคม พ.ศ. ๒๕๕๖
พงษ์ศักดิ์
 รักตพงศ์ไพศาล
รัฐมนตรีว่าการกระทรวงพลังงาน

[เอกสารแนบท้าย]

๑. ประมวลหลักการปฏิบัติงาน (Code of Practice; COP) เพื่อลด
ติดตาม และตรวจสอบผลกระทบสิ่งแวดล้อม สำหรับระบบการขนส่งก๊าซธรรมชาติทางท่อ

(ดูข้อมูลจากภาพกฎหมาย)

ปริยานุช/ผู้จัดทำ
๒๒ พฤศจิกายน
๒๕๕๖

อุษมล/ผู้ตรวจ
๒๕ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๕๙ ง/หน้า ๒๙/๑๘ พฤศจิกายน ๒๕๕๖